送張無夢歸天台山
作者：王欽若
朝代：宋

paragraphs: 天台瓊臺標奇狀，赤城瀑布懸千丈。
中有高人混姓名，不向迷塗隨得喪。
閑尋棋侶過清溪，靜撥雲根種紫芝。
八卦爐中調姹女，三田宮裏守嬰兒。
太平天子秉乾籙，內寧外肅均百福。
直符受事紫微宮，三捧靈文降黄屋。
沖漠玄臺集九真，清浄洪基化兆民。
祥風拂袂來幽谷，志士乘蹻朝玉宸。
相見開懷忘歲月，因論微言鑒毫髮。
萬壑流泉岸不枯，四時春煦花常發。
却避紅塵思舊麓，空羨冥鴻歸勢速。
囊中御製寵行歌，好與黄庭同誦讀。